**Forslag**

**til**

**Lov om ændring af lov om videreanvendelse af den offentlige sektors informationer [[1]](#footnote-2)**

(Præcisering af lovens anvendelsesområde)

**§ 1**

I lov nr. 596 af 24. juni 2005 om videreanvendelse af den offentlige sektors informationer, som ændret ved lov nr. 551 af 17. juni 2008, lov nr. 553 af 2. juni 2014 og lov nr. 843 af 10. maj 2021, foretages følgende ændringer:

**1**. I *§ 2, stk. 2, nr. 1*, udgår ”eller”.

**2**. I *2, stk. 2, nr. 2,* ændres ”rettighed.” til: ”rettighed,”.

**3.** I *§ 2, stk. 2*, indsættes som *nr. 3-5:*

3) hvortil adgang er udelukket eller begrænset fra aktindsigt i henhold til forvaltningsloven, offentlighedsloven eller begrundet i følsomme oplysninger vedrørende beskyttelse af kritisk infrastruktur,

4) hvortil adgang er udelukket eller begrænset under henvisning til beskyttelse af fysiske personer i forbindelse med behandling af personoplysninger, eller

5) bestående af logoer, emblemer og insignier.

**§ 2**

Loven træder i kraft den 24. september 2023.

Bemærkninger til lovforslaget

Almindelige bemærkninger

*1. Indledning*

Formålet med lovforslaget er at implementere alle undtagelsesbestemmelser fra Europa-Parlamentets og Rådets direktiv 2019/1024 af 20. juni 2019 (åbne data-direktivet) om åbne data og videreanvendelse af den offentlige sektors informationer. Implementeringen af undtagelsesbestemmelserne har til formål at hindre unødig dobbeltregulering af krav til videreanvendelse af data som fastsat af anden eksisterende eller kommende EU-regulering.

## *2. Lovforslagets baggrund*

Europa-Parlamentets og Rådets direktiv 2003/98/EF af 17. november 2003 om videreanvendelse af den offentlige sektors informationer (PSI-direktiv I) og Europa-Parlamentets og Rådets direktiv 2013/37/EU af 26. juni 2013 om videreanvendelse af den offentlige sektors informationer (PSI-direktiv II) indeholder regler for videreanvendelse og midler til i praksis at fremme videreanvendelse af eksisterende dokumenter og datasamlinger, som myndighederne er i besiddelse af. PSI-direktiv I er gennemført i dansk ret ved lov om videreanvendelse af den offentlige sektors informationer (PSI-loven, lov nr. 596 af 24. juni 2005). PSI-loven blev ændret ved lov nr. 551 af 17. juni 2008, hvor lovens anvendelsesområde blev udvidet til at omfatte Folketinget og hertil knyttede organer samt domstolene. Baggrunden for denne lovændring var, at Europa-Kommissionen efter vedtagelsen af PSI-loven fra 2005 meddelte Danmark, at både Folketinget og hertil knyttede organer samt domstolene principielt var omfattet af PSI-direktiv I. PSI-direktivet II er gennemført i dansk ret ved lov nr. 553 af 2. juni 2014 om ændring af PSI-loven.

Åbne data-direktivet erstattede i 2019 PSI-direktiverne og har til formål, at gøre offentlige data lettere tilgængelige for borgere og virksomheder samt fremme innovation og anvendelse af kunstig intelligens baseret på åbne data. I implementeringen af åbne data-direktivet blev anvendelsesområdet udvidet til også at omfatte forskningsdata og data fra visse offentlige virksomheder. Desuden stillede åbne data-direktivet blandt andet krav om, at der skal vedtages nationale politikker for tilgængeliggørelse af forskningsdata i overensstemmelse med FAIR-principperne (Findable, Accessible, Interoperable og Reusable).

I 2022 har Europa-Parlamentet og Rådet vedtaget forordning om europæisk datastyring (datastyringsforordningen). Datastyringsforordningen stiller betingelser for videreanvendelse af bestemte kategorier af offentlige data. Det drejer sig om data, der er beskyttet af hensyn til (a) forretningshemmelighed, (b) statistisk fortrolighed, (c) beskyttelse af tredje-parters intellektuelle ejendomsret, eller (d) beskyttelse af personoplysninger, så længe disse personoplysninger falder uden for anvendelsesområdet for åbne data-direktivet.

Da disse kategorier af data alle er undtaget fra anvendelsesområdet i åbne data-direktivet, har bestemmelserne i datastyringsforordningen til formål at stille krav til videreanvendelse af data, som på nuværende tidspunkt ikke reguleres i EU-regi.

Selvom videreanvendelse af disse kategorier af data har været undtaget fra PSI-direktiverne, er de ikke alle blevet gennemført som undtagelsesbestemmelser i den danske PSI-lov, da der hidtil ikke har været vurderet behov for dette i dansk ret. Det er kun kategori (c) beskyttelse af tredjeparters intellektuelle rettigheder, som aktuelt er undtaget fra PSI-lovens anvendelsesområde. Det vil sige, at datastyringsforordningens kommende krav til de øvrige tre kategorier af data vil resultere i en dobbeltregulering, hvor datastyringsforordningen og PSI-loven vil stille forskellige krav til videreanvendelse af de samme kategorier af data, hvis ikke denne ændringslov til PSI-loven gennemføres.

## *3. Lovforslagets hovedpunkter*

## *3.1. Flere dokumenter og datasamlinger er undtaget fra loven*

### 3.1.1. Gældende ret

### 3.1.1.1 Dansk ret

Efter § 2, stk. 2, omfatter PSI-loven ikke dokumenter og datasamlinger, der er tilvejebragt eller kvalitetsforbedret som led i offentlige myndigheders kommercielle aktiviteter, eller hvortil tredjemand besidder en immateriel rettighed.

Efter § 2, stk. 3, finder PSI-loven ikke anvendelse på programvirksomhed i tv- og radioorganer, som er pålagt en public service-forpligtelse, uddannelses- og forskningsinstitutioner, jf. dog § 11 a, og kulturinstitutioner, jf. dog stk. 1.

Efter § 2 a, stk. 2-3, omfatter PSI-loven endvidere ikke dokumenter og datasamlinger, som offentlige virksomheder er i besiddelse af, og som er tilvejebragt uden for anvendelsesområdet for leveringen af tjenesteydelser af almen interesse som fastsat ved lov eller andre retsforskrifter eller vedrører aktiviteter, der er direkte udsat for konkurrence og derfor undtaget fra reglerne for offentlige udbud. Loven omfatter kun offentlige virksomheders aktiviteter, der ligger inden for områder, som er underlagt reglerne for offentlige udbud, og hvor offentlige virksomheder handler som operatører af offentlige tjenester, fungerer som luftfartsselskaber eller handler som EU-redere.

### 3.1.1.2. Åbne data-direktivet

Åbne data-direktivets artikel 1, paragraf 2 (a-l), indeholder undtagelser til direktivets anvendelsesområde. Flere af disse er, jf. afsnit 3.1.1.1, implementeret i PSI-loven. De resterende undtagelsesbestemmelser er omfattet af separat lovgivning, fx offentlighedsloven, databeskyttelsesloven og lov om forretningshemmeligheder.

3.1.2. *Digitaliserings- og Ligestillingsministeriets overvejelser og den foreslåede ordning*

Det foreslås, at lovens anvendelsesområde ændres i PSI-loven ved udvidelse af undtagelsesbestemmelserne i § 2, stk. 2, således at PSI-lovens anvendelsesområde er i overensstemmelse med åbne data-direktivets anvendelsesområde. Ændringen indebærer, at visse dokumenter og datasamlinger, der hidtil formelt har været omfattet af loven, i fremtiden vil være undtaget. Det drejer sig om logoer, emblemer og insignier eller andre dokumenter og datasamlinger, hvortil adgang er begrænset eller udelukket, da de indeholder følsomme oplysninger vedrørende beskyttelse af kritisk infrastruktur eller er undtaget for aktindsigt under henvisning til beskyttelse af personoplysninger, jf. databeskyttelsesforordningen og databeskyttelsesloven.

Der henvises til lovforslagets § 1, nr. 1, og bemærkningerne hertil.

## *4. Økonomiske konsekvenser og implementeringskonsekvenser for det offentlige*

Forslaget vurderes ikke at have økonomiske konsekvenser for den offentlige sektor.

Lovforslaget følger principperne for digitaliseringsklar lovgivning.

## *5. Økonomiske og administrative konsekvenser for erhvervslivet m.v.*

Forslaget vurderes ikke at have økonomiske konsekvenser for erhvervslivet.

Lovforslaget er konkurrencefremmende, da det sikrer, at der er klarere rammer for, hvilke regler er gældende, når erhvervsliver driver forretning baseret på offentlige data.

Forslaget vurderes ikke at indeholde erhvervsrettet EU-regulering.

Det vurderes, at lovforslaget følger principperne for agil erhvervsrettet regulering, da den ændringsloven tager højde for, om der er et samspil med andre reguleringsområder og dermed gør det nemmere for virksomheder at anvende nye teknologier og forretningsmodeller.

## *6. Administrative konsekvenser for borgerne*

Forslaget vurderes ikke at have administrative konsekvenser for borgerne.

## *7. Klima- og miljømæssige konsekvenser*

Forslaget vurderes ikke at have klima- og miljømæssige konsekvenser.

## *8. Forholdet til EU-retten*

Lovforslaget implementerer dele af Europa-Parlamentets og Rådets direktiv 2019/1024 af 20. juni 2019 om åbne data og videreanvendelse af den offentlige sektors informationer (åbne data-direktivet), som er en omarbejdning af Europa-Parlamentets og Rådets direktiver 2013/37/EU af 26. juni 2013 og 2003/98/EF af 17. november 2003 om videreanvendelse af den offentlige sektors informationer.

## *9. Hørte myndigheder og organisationer m.v.*

Et udkast til lovforslag har i perioden fra [5. januar 2023 til 2. februar 2023] været sendt i høring hos følgende myndigheder og organisationer mv.:

Beskæftigelsesministeriet, Børne- og Undervisningsministeriet, Erhvervsministeriet, Finansministeriet, Forsvarsministeriet, Justitsministeriet, Kirkeministeriet, Klima-, Energi- og Forsyningsministeriet, Kulturministeriet, Ministeriet for Fødevarer, Landbrug og Fiskeri, Miljøministeriet, Skatteministeriet, Transportministeriet, Uddannelses- og Forskningsministeriet, Udenrigsministeriet, Udlændinge- og Integrationsministeriet, Økonomiministeriet, Social-, Bolig- og Ældreministeriet, Indenrigs- og Sundhedsministeriet, Digitaliserings- og Ligestillingsministeriet, ATP, Danmarks Statistik, Dansk IT, Dansk Standard, Forum for digital sikkerhed, DI Digital, DKCERT, FDIH – Foreningen for Danske Internethandel, Finans Danmark, Forbrugerrådet Tænk, Landsforeningen Ældre Sagen, Danske Handicaporganisationer, Dansk Erhverv, Dansk Industri, Danske Regioner, Datatilsynet, Det Centrale Handicapråd, IBIZ-Center, IT-Brancheforeningen, Institut for Menneskerettigheder, IT-Politisk Forening, Landbrugsrådet, Rådet for Digital Sikkerhed, Rigsombudsmanden i Grønland, Rigsombudsmanden på Færøerne, Rigsrevisionen, KL – Kommunernes Landsforening, KOMBIT, Konkurrence- og Forbrugerstyrelsen, Prosa, Forbundet af IT-Professionelle, Dataetisk Råd, Danske Universiteter.

## *10. Sammenfattende skema*

|  |  |  |  |
| --- | --- | --- | --- |
|  | Positive konsekvenser/ mindreudgifter (hvis ja, angiv omfang) | | Negative konsekvenser/merudgifter (hvis ja, angiv omfang) |
| Økonomiske konsekvenser for stat, kommuner og regioner | Ingen | | Ingen |
| Administrative konsekvenser for stat, kommuner og regioner | Ingen | | Ingen |
| Økonomiske konsekvenser for erhvervslivet | Ingen | | Ingen |
| Administrative konsekvenser for erhvervslivet | Ingen | | Ingen |
| Administrative konsekvenser for borgerne | Ingen | | Ingen |
| Klima- og miljømæssige konsekvenser | Ingen | | Ingen |
| Forholdet til EU-retten | Lovforslaget implementerer dele af Europa-Parlamentets og Rådets direktiv 2019/1024 af 20. juni 2019 om åbne data og videreanvendelse af den offentlige sektors informationer (åbne data direktivet), som er en omarbejdning af Europa-Parlamentets og Rådets direktiver 2013/37/EU af 26. juni 2013 og 2003/98/EF af 17. november 2003 om videreanvendelse af den offentlige sektors informationer. | | |
| Overimplementering af EU-retlige minimumsforpligtelser (sæt X) |  | X | |

*Bemærkninger til lovforslagets enkelte bestemmelser*

*Til § 1*

#### Til nr. 1.

Der er alene foretaget sproglige konsekvensændringer som følge af tilføjelsen af nr. 3-5 i § 2, stk. 2.

Til nr. 2.

Der er alene foretaget sproglige konsekvensændringer som følge af tilføjelsen af nr. 3-5 i § 2, stk. 2.

#### Til nr. 3

Efter gældende ret er ikke alle undtagelsesbestemmelser fra åbne data-direktivet implementeret i PSI-loven.

Det foreslås, at der efter *§ 2, stk. 2, nr. 2*, indføres undtagelser til lovens anvendelsesområde, således at lovens anvendelsesområde er i overensstemmelse med åbne data-direktivets anvendelsesområde.

I *§ 2, stk. 2, nr. 3*, foreslås det, at loven ikke omfatter dokumenter og datasamlinger, hvortil adgang er udelukket eller begrænset fra aktindsigt i henhold til forvaltningsloven, offentlighedsloven eller begrundet i følsomme oplysninger vedrørende beskyttelse af kritisk infrastruktur.

Med forslaget vil loven ikke omfatte dokumenter og datasamlinger såsom følsomme data, som er undtaget fra aktindsigt i henhold til forvaltningsloven og offentlighedsloven, herunder af hensyn til beskyttelse af statens sikkerhed, forsvaret eller den offentlige sikkerhed, statistisk fortrolighed eller kommerciel fortrolighed (herunder forretnings-, erhvervs- og virksomhedshemmeligheder). Det gælder også for tilfælde, hvor der er mulighed for egenacces under offentlighedslovens § 8. Loven vil desuden heller ikke gælde for tilfælde, hvor borgere eller juridiske enheder skal dokumentere en særlig interesse for at få aktindsigt i dokumenterne.

I *§ 1, stk. 2, nr. 4,* foreslås det, at loven ikke omfatter dokumenter og datasamlinger, hvortil adgang er udelukket eller begrænset under henvisning til beskyttelse af fysiske personer i forbindelse med behandling af personoplysninger.

Med forslaget vil adgang til dokumenter og datasamlinger hvortil adgang er udelukket eller begrænset i henhold til aktindsigtsordningerne i forvaltningsloven og offentlighedsloven under henvisning til beskyttelse af personoplysninger ikke være omfattet af loven. Dette gælder også for dele af dokumenter og datasamlinger, som indeholder personoplysninger, hvis videreanvendelse er uforenelig med eller underminerer beskyttelsen af privatlivets fred og den enkeltes integritet i henhold til databeskyttelsesforordningen og databeskyttelsesloven. Det bemærkes i denne sammenhæng, at ændringslovforslaget ikke ændrer på EU-ret og national ret om beskyttelse af personoplysninger. Det betyder, at enhver behandling af personoplysninger, som sker i medfør af loven, skal ske inden for rammerne af EU’s databeskyttelsesforordning og den supplerende danske databeskyttelseslov.

I *§ 2, stk. 2, nr. 5,* foreslås det, at loven ikke omfatter logoer, emblemer og insignier.

Med forslaget vil videreanvendelse af logoer, emblemer og insignier ikke være omfattet af loven. Det betyder, at loven ikke i sig selv giver ret til at videreanvende offentlige myndigheder og virksomheders logoer, emblemer og insignier, såsom byvåben, virksomhedslogoer mv.

*Til § 2*

I *stk. 1* foreslås det, at loven træder i kraft den 24. september 2023.

**Bilag 1**

**Lovforslaget sammenholdt med gældende lov**

|  |  |
| --- | --- |
| *Gældende formulering* | *Lovforslaget* |
|  |  |
|  |  |
| § 2. ---  Stk. 2. Loven omfatter ikke dokumenter og datasamlinger,  1) der er tilvejebragt eller kvalitetsforbedret som led i offentlige myndigheders kommercielle aktiviteter, eller  2) hvortil tredjemand besidder en immateriel rettighed.  *Stk. 3.* --- | Stk. 2. Loven omfatter ikke dokumenter og datasamlinger,  1) der er tilvejebragt eller kvalitetsforbedret som led i offentlige myndigheders kommercielle aktiviteter,  2) hvortil tredjemand besidder en immateriel rettighed,  3) hvortil adgang er udelukket eller begrænset fra aktindsigt i henhold til offentlighedsloven eller begrundet i følsomme oplysninger vedrørende beskyttelse af kritisk infrastruktur,  4) hvortil adgang er udelukket eller begrænset under henvisning til beskyttelse af personoplysninger, eller  5) logoer, emblemer og insignier.« |

1. Loven indeholder bestemmelser, der gennemfører dele af Europa-Parlamentets og Rådets direktiv (EU) 2019/1024 af 20. juni 2019 om åbne data og videreanvendelse af den offentlige sektors informationer, EU-tidende 2019, nr. L 172, side 56. [↑](#footnote-ref-2)